Johanna Ylisen EM-taival jäi yhteen otteluun - Muut lajit - Ilta-Sanomat
Julkaistu: 12.4.2008 16:53
Johanna Ylisen taival judon EM-kisoissa jäi yhden ottelun mittaiseksi. Lahtelainen oli ennen naisten 63-kilon EM-taistelun alkua painoluokan Euroopan olympiakarsintalistalla neljäs ja pysynee mukana niiden viiden parhaan joukossa, jotka saavat olympiapaikan. Asia ratkeaa vielä lauantain kuluessa.
Kauden mittaan Ylinen on ollut kahdesti mitalikorokkeella olympiakarsintaan kuuluvissa turnauksissa. EM-kisoissa lauantaina hän ei kuitenkaan saanut itsestään parasta irti. Ensimmäisessä ottelussa tuli 0-3-tappio Portugalin Andreia Cavallerille ja kisat jäivät siihen.
- Sain alussa varoituksen enkä pystynyt sitten kirimään sitä kiinni, Ylinen summasi ottelua.
Ylinen teki varoituksen jälkeen kaksi heittoa, mutta ei saanut niistä pisteitä.
- En päässyt omalle tasolleni, pettynyt Ylinen harmitteli.
Jos olympiapaikkaa varmistuu, Ylisen ohjelmassa on viikon hengähdystauko kevään kovan harjoitus- ja kilpailujakson päätteeksi. Sen jälkeen hän aloittaa tiivistahtisen valmistautumisen Pekingin olympiaturnaukseen.
- Ohjelmassa on näillä näkymin maailmancupin kisa Moskovassa ja kansainvälinen kisa Sloveniassa ja leirit niiden päälle. Sen lisäksi on leirejä kotimaassa, Ylinen sanoo.
- Suomessa harjoittelen Lahdessa, Hollolassa ja Pajulahden urheiluopistossa. Tarjolla on hyviä sparrausvastuksia, poikien ja miesten kanssa ottelutaitojaan kehittävä Ylinen sanoo.
Toroi putosi avausottelussaan
Mika Toroi koki saman kohtalon kuin Ylinen. Hän hävisi miesten 81-kilon sarjan ensimmäisessä ottelussaan venäläiselle Alibek Bashajeville varoituksella 0-3 ja ottelut EM-tatamilla jäivät siihen.
Tikkurilan Judokat -seuraa edustavaa Toroi sai varoituksen parin minuutin ottelun jälkeen, eikä sen jälkeen kyennyt kuromaan piste-eroa kiinni, vaikka yritti rajusti ottelun lopussa.
- Tuomarilinja on näissä kisoissa sellainen, että varoituksia tulee aika helposti, Judoliiton päävalmentaja Jukka-Pekka Metsola tuumi.